ຜູ້ນໍາເຢເມນປະກາດບໍ່ສະໝັກ ເປັນປະທານາທິບໍດີອີກ
ປະທານາທິບໍດີ Saleh ປະກາດວ່າ ຈະບໍ່ສະໝັກ ເປັນປະທານາທິບໍດີອີກ ໃນປີ 2013.
ປະທານາທິບໍດີ Ali Abdullah Saleh ແຫ່ງເຢເມນ ປະ ກາດໃຫ້ຮູ້ວ່າ ທ່ານຈະບໍ່ສະໝັກເປັນປະທານາທິບໍດີຕື່ມອີກ ສະໄໝນຶ່ງ ໃນຂະນະທີ່ກຸ່ມຝ່າຍຄ້ານໄດ້ກະກຽມໄວ້ເພື່ອຈະ ທໍາການປະທ້ວງຄືນໃໝ່ອີກ ໂດຍຮຽກຮ້ອງໃຫ້ການຄອງອໍາ ນາດຂອງທ່ານມາໄດ້ຫລາຍທົດສະວັດຍຸດຕິລົງ ທ່ານ Saleh ກ່າວຕໍ່ລັດຖະສະພາໃນວັນພຸດມື້ນີ້ວ່າ ທ່ານ ຈະບໍ່ສະໝັກເປັນປະທານາທິບໍດີຕື່ມອີກ ເວລາສະໄໝການ ດໍາລົງຕໍາແໜ່ງຂອງທ່ານ ສິ້ນສຸດລົງໃນປີ 2013 ແລະຈະ ບໍ່ໂອນອໍານາດໃຫ້ລູກຊາຍຂອງທ່ານ ພວກກຸ່ມຝ່າຍຄ້ານໄດ້ຮຽກຮ້ອງໃຫ້ທໍາການປະທ້ວງເພື່ອສະແດງຄວາມ ໂມໂຫໂທໂສ ໃນວັນພະຫັດມື້ອື່ນ ສືບຕໍ່ການໂຮມຊຸມນຸມຕິດຕໍ່ກັນມາທີ່ພວກນັກເຄື່ອນໄຫວກ່າວວ່າ ໄດ້ເກີດຂຶ້ນຍ້ອນແຮງກະຕຸກຊຸກຍູ້ຈາກການປະທ້ວງໃນຕູນີເຊຍແລະອີຈິບນັ້ນ ໃນຄໍາປາໄສຂອງທ່ານໃນວັນພຸດມື້ນີ້ ທ່ານ Saleh ຮຽກຮ້ອງໃຫ້ຢຸດເຊົາການປະທ້ວງທັງໝົດທີ່ໄດ້ວາງແຜນໄວ້ກ່ອນນັ້ນ ໃນສັບປະດາຜ່ານມາ ພວກປະທ້ວງຢ່າງໜ້ອຍ 10 ພັນຄົນພາກັນໂຮມຊຸມນຸມກັນທີ່ມະຫາວິທະຍາໄລ Sana’a ແລະພວກປະທ້ວງຕື່ມອີກປະ ມານ 6 ພັນຄົນໄດ້ພາກັນໂຮມຊຸມນຸມຕໍ່ຕ້ານລັດຖະບານຢູ່ໃນບ່ອນອື່ນໆຂອງນະຄອນຫຼວງ